**Nagovor predsednika mag. Blaža Kavčiča na slovesnosti ob podelitvi priznanj Zadružne zveze Slovenije AGRA 2012**

(Gornja Radgona, 29.8.2012)

Spoštovane udeleženke in udeleženci današnje prireditve, prejemnice in prejemniki priznanj Zadružne Zveze Slovenije, spoštovani gostitelj državni svetnik in predsednik Zadružne zveze gospod Peter Vrisk, spoštovani predsednik Odbora DZ za kmetijstvo in okolje mag. Dejan Židan, spoštovani predsednik Kmetijsko-gozdarske zbornice in državni svetnik gospod Cvetko Zupančič, cenjeni visoki gostje, gospe in gospodje!

Dovolite mi, da vas vse skupaj prav lepo pozdravim na letošnjem, za vse slovenske zadružnice in zadružnike še posebej svečanem dnevu.

Za vsakim priznanjem, za vsako pohvalo, ki bo danes izrečena, stoji uspešna poslovna zgodba. Te najverjetneje ne bi bilo, če bi pred 140 leti Slovenci ne premogli peščice podjetnih in pogumnih vizionarjev, predvsem pa rodoljubov. Ta izjemna -gospodarsko, kulturno in nacionalno- razsvetljena elita se je dobro zavedala, da je usoda slovenskega naroda vezana na obstoj slovenskega kmeta, saj se v tistem času skoraj 90% prebivalstva ukvarjalo izključno s kmetijstvom. Položaj slovenskega kmeta je zato v tistih razmerah verodostojno odražal položaj slovenskega naroda. Ta pa je bil ogrožen: eksistenčno, kulturno, nacionalno.

Z zadružnim modelom gospodarjenja, ki je bi za tisti čas izjemno inovativen, so slovenski kmetje ustvarili dovolj močno finančno podlago, da so lahko kljubovali težnjam takratnega velekapitala in ohranili slovensko zemljo za nas in za prihodnje rodove. Kajti, kot je izjavil velikan zadružništva na Slovenskem Josip Vošnjak, *»narod kteri hoče do samostalnosti priti, mora za svojo materijalno neodvisnost od drugega naroda skrbeti«*. Na način vključevanja v zadruge in zadružne hranilnice so kmetje konec 19. stoletja tudi pospešeno posodabljali proizvodnjo, pridobivali nova znanja in postajali veliko bolj konkurenčni. Skladno s to tradicijo ste zadružniki danes, po 140 letih, sposobni konkurirati na Slovenskem in evropskem trgu saj imate znanje, kapital, močno organizacijsko in institucionalno strukturo, vpeto v slovenski in evropski prostor. Predvsem pa imate razvojno vizijo, ki je v drugih naših družbenih podsistemih več kot kritično primanjkuje. Zaradi te vizije obstaja zelo realna možnost, da ambiciozno prestopite meje kmetijskega sektorja in svoje delovanje razširite tudi na druga področja.

Žal letošnji visoki jubilej zadružništva obeležujemo v času najhujše gospodarske in finančne krize, ki je močno prizadela tudi kmetijski sektor skupaj s predelovalno industrijo in trgovino. Ogrožen je ključni člen v verigi od njive do mize – potrošnik. Še bolj pa me skrbi, da je kriza omajala odnos potrošnikov do zdrave hrane. Pomembna je postala le cena na polici trgovin. To s pridom izkoriščajo multinacionalke, ki s cenenimi proizvodi, pogosto dvomljivega izvora in kvalitete, polnijo police nakupovalnih središč. Slovenska hrana, ki je zdrava in okusna, postaja v takih razmerah (pre)draga. Trgovci kmeta stiskajo s cenami, država žuga s kazalci konkurenčnosti. Posledica je opuščanje proizvodnje, zaraščanje kmetijskih površin in nizka samooskrba, kar spet vabi multinacionalke, ki vedo, da bodo lahko v Sloveniji prodale karkoli. Samooskrba je strateško področje, kjer se moramo opreti na lastne vire in znanje. Kajti brez marsičesa lahko preživimo, brez hrane **ne**! Odvisnosti od uvoza hrane, ki je življenjskega pomena, si enostavno ne smemo privoščiti! A če si sami ne bomo organizirali zadostne pridelave, predelave in prodaje, bodo to namesto nas zagotovo storili drugi.

Kriza je razkrila probleme slovenskega kmetijstva in marsikomu odprla oči. Države z vizijo vedo, da je z lokalno ekonomijo do neke mere mogoče vzpostaviti alternativo globalni ekonomiji. Veliko bolj zavzeto in predvsem inovativno je zato treba iskati priložnosti, ki se skrivajo v naših danostih, in tradicijo povezati z znanjem v novo dodano vrednost. Kriza je priložnost za nova delovna mesta v kmetijstvu in gozdarstvu ter za dodajanje vrednosti v prehrambeni in lesno predelovalni panogi. Vredno je trdo delati na kvaliteti in zaupanju, ki sta gradnika blagovne znamke in garant za uspeh na tržišču. Ključna pa je sposobnost uspešnega trženja.

Vse to slovenske zadruge zmorete, znate in imate. Ker ste v lastniki, upravljavci in poslovni partnerji obenem, ste v svojih poslovnih odločitvah tudi bistveno odgovornejši in preudarnejši. Ponovno se potrjuje zgodovinska izkušnja, da se zadružništvo v krizi le še okrepi, da so zadružna podjetja v krizi odpornejša in stabilnejša. Ker so zadruge že v samem bistvu bolj usmerjena h koristi svojih članov in širše družbene skupnosti, predstavljajo uspešen model za bolj trajnosten gospodarski in družbeni razvoj. Zadružništvo je izšlo iz temeljnih vrednot- zemlje, dela, varčnosti, povezanosti, enakopravnosti, demokratičnosti, solidarnosti- to pa so preizkušene vrednote preživetja posameznika in skupnosti, ki jih je filozofija neoliberalizma desetletja vztrajno spodkopavala.

Spoštovane zadružnice in zadružniki,

v Državnem svetu vseskozi odločno podpiramo vse pobude in prizadevanja za tako zakonodajo, ki bi zadrugam olajšala delovanje in jim omogočala optimalen poslovni razvoj. Želimo si močnih, povezanih, ambicioznih zadrug z močno vizijo, ki bi pomembno pripomogle k temu, da bi se Slovenija čim prej izvila iz krize in si povrnila ugled kredibilne države. Zato čestitam dobitnicam in dobitnikom današnjih priznanj za dobro opravljeno delo, Zadružni zvezi in njenemu vodstvu pa želim čim manj ovir pri doseganju zastavljenih ciljev, vsem skupaj pa prijeten strokovni in družabni dogodek.

Hvala.